  Анжелика Тихонова корреспондент Удмуртиысь Кузебай Герд нимо йӧскалык музейын 2019-тӥ ар пумозь мультигид кылдоз. Со «Удмуртилэн инкуазез» адӟытонэн ватсам дунне амалэн тодматоз. Со сярысь улосвылысь лулчеберетъя министерстволэн пресс-службаез ивортэ. Сыӵе луонлык Росси азьмуртэн кичӧлтэм «Культура» йӧскалык ӵектосэн валче кылдӥз.  Кызьы ужа мультигид? ARTEFACT мобильной ватсэт – адӟытонъёсъя интерактивной гид, кудӥз экспонатъёс шоры выль сямен учкыны юрттэ, нош Россиысь вань музейёслы ас кужыменызы контент ватсаны луонлык сётэ, кудӥз азьланяз AR (augmented reality – ватсам дунне) форматэ берыктэмын луоз. Адӟытонэ лыктӥсьёслы смартфоназы ватсэт но адӟытон сярысь, кудаз вуизы, иворез пуктоно. Собере телефонлэсь камеразэ эскпозициысь арбери вадьсы пуктыса, экран вылэ солэн нимыз но интерактивной пусъёс потозы, соос юрттэмен музей учкисьлы экспонат сярысь пыр-поч вералоз.  Цифровизация дышетонъя но лулчеберетъя контентэн ужаны луонлык, вордӥськем шаерлэн историеныз тодматскыны мылкыд сётэ. Ужъюртъёс аспӧртэм выль ужан амалъёсты куто, озьы доразы тросгес адямиез кыско. Экспозициос интерактивной луо, ватсам дунне амалъёс кутӥсько – ваньмыз со тунсыкъяськонэз будэтэ Александр Бречалов, Удмуртилэн тӧроез   «Удмуртилэн инкуазез» экспозицие пыро адӟытонъёс, кудъёсыз финн-угор калыкъёслэн вашкала шаерзылэн инкуазеныз но историеныз тодмато. Адӟытонэ музейлэн фондысьтыз вашкала дырысен туннэ нуналозь Удмуртиысь будосъёсты но лулосъёсты возьматӥсь 1 сюрслэсь ятыр арбериос пыро. Учкисьёс 40-60 сюрс аръёс талэсь азьло шаермылэн интывылаз улэм но ышем гоно носороглэн лысьӧмъёсызлэсь зэмос быдӟалаем копизэ адӟозы Экспозиция нюлэс вылтусэн (ландшафтэн) но отын улӥсьёсын тодматэ, арлэн вакытъёсызлэсь воштӥськемзэс чакланы, тылобурдоослэсь куараоссэс кылыны, нюлэсъёсын, бусыосын но тыметъёсын шер пумиськылӥсь улӥсьёсты адӟыны луонлык сётэ. Тодэ вайытом, Эгра ёросысь шаертодонъя музейын нырысетӥез Удмуртиын иммерсивной (пушказ выён луонлыкен) адӟытон усьтӥськиз.  Тегъёс: Лулчеберет Ижкар Удмуртия адӟытон Йӧскалыкмузей Технологиос  